Auringosta saatava D-vitamiini lisää testosteronin ja estrogeenin määrää. Määrän lisäys on tänä kesänä tuskin kuitenkaan lisännyt suomalaisten innokkuutta petipuuhiin potentiaalisen hien määrän vuoksi.

Vällyjen välissä on ollut tänä kesänä hieman liiankin kuuma. MOSTPHOTOS

Kesäaikaan libidon eli sukupuolisen halun uskotaan olevan korkeammalla tasolla kuin yleensä. Syynä on esimerkiksi auringon valo, joka vaikuttaa ihmisten hormonitoimintaan aktivoivasti. Väestöliiton tutkimusprofessori Osmo Kontulan mukaan kevät on suosiollinen aika pariutumiselle ja parinhankinnalle, kun kelit eivät vielä ole niin lämpimät.

Eivät ainakaan yhtä lämpimät kuin nyt.

Kuten on jo moneen otteeseen todettu, kuluva kesä on jo nyt ollut poikkeuksellisen helteinen. Se on ollut niin lämmin, ettei enää ole puhuttu seksihelteestä, vaan esimerkiksi kärvistyskuvusta.

Kärvistyskupu kuvaa tätä kesää seksihellettä paremmin. Kontulan mukaan kolmenkympin lämpötilat eivät enää lisää suomalaisten halukkuutta. Syy on ymmärrettävä.

- Ihmiset ovat helteen uuvuttamia. He tuskin harrastavat seksiä ainakaan yhtä aktiivisesti kuin ennen, Kontula sanoo.

- Siinä vaiheessa, kun ihminen tarvitsee energiaa kaikennäköisiin asioihin tällaisilla helteillä, niin kynnys aloitteiden tekemiseen on varmasti korkeampi. Olo on muutenkin hikinen.

Seksihelle on totta

Kontula ei ole koskaan nähnyt tutkimusta siitä, näkyvätkö kesäkuukaudet piikkinä seksin harrastamisen määrässä. Hänen mukaansa ainakaan tarkkaa tutkimusta ei ole tehty missään maassa.

Kontula kuitenkin allekirjoittaa seksihelteen olemassaolon. Tavallinen Suomen kesä on sille otollinen, kun lämpötilat eivät nouse näin korkeiksi.

- Kesä- ja loma-aikana ihmiset ovat jonkin verran aktiivisempia. Se on se vuodenaika, jolloin oletetaan, että ihmiset ovat aktiivisempia. Silloin siihen on enemmän aikaa ja enemmän tilaisuuksia, Kontula kertoo.

Kesäistä innokkuutta voivat lisätä myös D-vitamiinin saannista mahdollisesti tapahtuva masennuksen väheneminen ja mielialan nousu - sekä se, että ihmiset käyttävät kesäisin yleensä vähemmän vaatteita kuin vaikkapa talvisin. Lisäksi ihmiset ovat kesäisin enemmän liikkeellä.

- Kyllähän se antaa eroottista stimulaatiota, kun näkee muita ihmisiä ja oman puolisonsa vähäpukeisena. Tällöin voi tulla mieleen erilaisia ajatuksia, Kontula sanoo.

Sääennuste lupaa helteiden yhä jatkuvan.